མཚར་སྡུག་འོད་སྟོང་འབར་བའི་འགྲོ་བ་མིའི་ལོ་རྒྱུས་ནི་དཔྱོད་ཤེས་ན་བདེ་བ་སྐྱེད་བྱེད་ཀྱི་མ་དང་དགའ་བ་འཕེལ་བྱེད་ཀྱི་རྐྱེན་དུ་འགྱུར་ངེས་པ་ཅན་གྱི་རིག་པ་གལ་ཆེན་ཞིག་ཡིན་ལ།འདས་མ་འོངས་པའི་དོན་གང་ལ་བསམ་ན་ཡང་རིག་པའི་གསང་སྒོ་ཉུལ་བྱེད་ཀྱི་སྒོ་མོ་དང་སྲིད་འབྱོར་རིག་གསུམ་སྤེལ་བ་ལ་དཔྱད་པའི་སྒོ་མཐའ་ཀླས་པའི་གསང་ཚིག་གི་གན་མཛོད་སྤྱད་པས་མི་འཛད་པའི་རྒྱ་མཚོའི་གཤིས་སུ་གྲུབ་པས་དོན་དེ་ལ་ངེས་པ་རྙེད་པའི་མཐོ་བ་རྒྱལ་ཁབ་ནས་ཆུང་བ་མི་རིགས་གང་ཡིན་ཡང་དེ་མི་ཉམས་རྒྱུན་ཉིན་ལ་འབད་པ་ལས་ཉམས་མྱོང་དང་རིག་པ་སྣེ་མང་སྤེལ་ཏེ་གང་ཡིན་ཡང་མི་ཉམས་པའི་སྲོག་སྲ་ཞིང་འཕེལ་རྒྱས་ཀྱི་ཤུགས་མི་ཉམས་པ་མཐོང་ཆོས་སུ་གྱུར་ཡོད།རྒྱུ་མཚན་ནི་ལོ་རྒྱུས་བོར་ན་སུ་དང་གང་ཡིན་རུང་འཕེལ་བའི་རྒྱུ་མེད་ལ་རྐྱེན་བོར་ཞིང་འབྲས་བུ་འབྱིན་དགོས་ཀྱང་མེད་པས་ན་ལོ་རྒྱུས་དེ་ལོ་རྒྱུས་ཙམ་དུ་མ་ལུས་པར་ཤེས་རབ་ཀྱི་སྣང་བ་ཐོབ་པ་རྣམས་ཀྱིས་རང་རང་གི་ལོ་རྒྱུས་ལ་ལོ་རྒྱུས་ཀྱི་རིག་པ་རེ་ཡང་ཟུར་སྣོན་གྱི་བཏོད་དེ་འཇིག་རྟེན་ན་ཆེ་བར་རློམ་པ་དག་ལ་ཆགས་གནས་འཕེལ་འགྲིབ་ཀྱི་ལོ་རྒྱུས་དང་དེའི་རིག་པ་གསར་བ་ངོ་མཚར་བ་རེ་གྲུབ་ཡོད་ལ།འཕེལ་རྒྱས་ཀྱི་སྟོབས་ཆག་ཅིང་སྐད་དང་ཡི་གེས་མཚོན་པའི་ལོ་རྒྱུས་ངོ་མཚར་བ་དག་མག་མོག་གི་དབྱིངས་སུ་ཡལ་ནས་རྟ་རྐྱང་གི་ཁྱད་མ་ཕྱེས་པའི་རིག་པ་བན་བུན་ལོ་རྒྱུས་རྩང་རྩིང་བདེན་བདེན་འདྲ་བའི་སྔོན་བྱུང་བྱབ་ཆུང་གི་དོན་འགའ་རེ་མཚར་མཚར་དུ་ཕྲེང་བར་བསྡེབས་པ་ལ་འབྲས་བུ་ཆུང་བར་མཐོང་དགོས་ཏེ།ལར་མིའི་རིགས་ཀྱི་ལོ་རྒྱུས་ཡིན་ན་ཤ་ཁྲག་གདོས་བཅས་ཀྱི་བྱ་བྱེད་མཚོན་པ་ཞིག་ལོས་ཡིན་ཀྱང་ལོ་རྒྱུས་ཀྱི་རྐང་འཛུགས་ས་ངོ་མ་ནི་མི་རིགས་གང་དང་གང་གི་རིག་པ་ཁྱད་པར་ཅན་ཁུངས་དང་བཅས་ནས་འཕེལ་རིམ་མ་འཁྲུགས་པར་གོ་རིམ་དུ་བསྡེབས་པ་ཞིག་ལ་མི་རིགས་ཀྱི་ལོ་རྒྱུས་སུ་གོ་ན་འགྲིག་པ་ལས་ཆགས་སྡང་རྨོངས་གསུམ་ས་རྡོ་གསེར་གསུམ་འདྲེས་མར་བསྡེབས་པ་ལེགས་པར་བཤད་པའི་ལོ་རྒྱུས་སུ་འཇོག་དཀའ་བར་སེམས།